FI Euroopan unionin virallinen lehti CE 84/559

(2004/C 84 E/0637)

KIRJALLINEN KYSYMYS E-0259/04

esittäjä(t): Giacomo Santini (PPE-DE) komissiolle

(3. helmikuuta 2004)

Aihe: Tietullit valtatielle 47 Valsuganassa

Trenton autonominen maakunta on kertonut aikovansa periä tietulleja valtatiellä 47 Valsuganassa Italiassa omalla alueellaan.

Tietullit koskisivat vain läpikulkuliikennettä ja etenkin kansainvälisiin kuljetuksiin käytettäviä rekkoja.

Tieyhteyksissä Veneton alueelta Brenneron solaan on ongelmia, ja Valdasticon A 31 -moottoritien valmistuminen on viivästynyt poliittisista ja byrokraattisista syistä. Valsuganan tie on luonnollinen kauttakulkuväylä kaikille Veneton ja Friulin asukkaille, jotka haluavat mennä Brenneron solan kautta Keski-Eurooppaan. Pitäen mielessä komission äskettäin esittämät suuntaviivat tieliikenneyhteyksien hinnoittelusta voisiko komissio kertoa:

1. onko se tietoinen asiasta?

2. katsooko se, että tällainen määräys rajoittaa vakavalla tavalla tavaroiden ja henkilöiden vapaata liikkuvuutta?

3. katsooko se, että tapaukseen liittyy valtiontukia ja kilpailua koskevien säännösten räikeää rikkomista?

4. pitääkö se tätä asiaa vaarallisena niiden reaktioiden vuoksi, joita se voi provosoida muiden sellaisten alueiden johdossa, joiden kautta valtatie 47 kulkee tai joilla on vastaavanlaisia tärkeitä tieyhteyksiä?

Loyola de Palacion komission puolesta antama vastaus

(11. maaliskuuta 2004)

Komissio ei ole tietoinen sellaisista suunnitelmista tietullien perimiseksi Valsuganassa Italiassa, joihin arvoisa parlamentin jäsen viittaa.

Yhteisön erityinen lainsäädännön väline verojen, tullien ja käyttömaksujen perimiseksi on direktiivi 1999/62/EY (1). Se on tarkoitettu sovellettavaksi raskaisiin tavaraliikenteen ajoneuvoihin, jotka painavat 12 tonnia tai enemmän. On korostettava, että jäsenvaltioiden periessä tulleja alle 12 tonnin painoisilta tavaraliikenteen ajoneuvoilta ja matkustajaliikenteen ajoneuvoilta, mukaan luettuina pitkän matkan bussit, jäsenvaltioiden ei tarvitse toimia direktiivin 1999/62/EY määräysten mukaisesti, koska tällaiset ajoneuvot eivät kuulu sen soveltamisalaan.

Sen osalta, peritäänkö tulleja muilta kuin direktiivissä 1999/62/EY määritellyiltä ajoneuvoilta, noudatetaan toissijaisuusperiaatetta, jonka avulla jäsenvaltiot voivat tehokkaammin tehdä päätöksiä ottamalla huomioon paikalliset olosuhteet.

Missään tapauksessa tullien periminen ei kuitenkaan saa syrjiä, suorasti tai epäsuorasti, kuljettajaa kansalaisuuden tai ajoneuvon alkuperämaan tai matkan määränpään perusteella. Raskaan tavaraliikenteen ajoneuvoilta tulleja voidaan periä ainoastaan moottoriteillä tai ominaispiirteiltään vastaavanlaisilla teillä. Lisäksi jäsenvaltioiden on määrä noudattaa vapaata liikkuvuutta koskevia säännöksiä, jotka sisältyvät sopimuksiin. Jäsenvaltioiden on ennen kaikkea pidättäydyttävä ottamasta käyttöön toimenpiteitä, jotka saattaisivat haitata yhteisön sisäistä kauppaa, ja kohtuuttoman korkea tullimaksu olisi tällainen toimenpide sovellettuna jollakin tietyllä reitillä, jota useimmat ajajat käyttävät matkalla muihin jäsenvaltioihin ja pois niistä.

Tullijärjestelmän avoimuuden kehittämiseksi pidemmälle ja ”käyttäjä maksaa” -periaatteen toteuttamiseksi komissio teki kesäkuussa 2003 ehdotuksen parlamentin ja neuvoston direktiiviksi verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä annetun direktiivin 1999/62/EY muuttamisesta (2), ja se kattaa kaikki yli 3,5 tonnin painoiset tavaraliikenteen ajoneuvot, jotka käyttävät Euroopan laajuista liikenneverkkoa. Tässä direktiiviehdotuksessa jäsenvaltioille annetaan lisäksi mahdollisuus soveltaa erityisen herkillä alueilla korotettuja tietulleja, joiden tarkoitus on rahoittaa EU:n kannalta erittäin kiinnostavia kuljetusalan infrastruktuuriin liittyviä hankkeita samalla liikennekäytävällä tai samalla alueella. Muita ajoneuvoja tai teitä koskevat tullit kuuluvat toissijaisuusperiaatteen piiriin.

Komissio ottaa yhteyttä Italian viranomaisiin selvittääkseen arvoisan jäsenen esille tuomia asioita.

(1) Euroopan parlamentin ja neuvoston direktiivi 1999/62/EY, annettu 17 päivänä kesäkuuta 1999, verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä (EYVL L 187, 20.7.1999).

(2) KOM(2003)448 lopullinen, 2003/0175 (COD).